Kagi

Kagi Kagi Inc. enpresak sortutako ordainpeko Interneteko bilatzaile bat da. Palo Alton (Kalifornia) du egoitza enpresak, eta izenak giltza esan nahi du japonieraz. Kagik metabilatzaile gisa funtzionatzen du, webgune eta albisteetarako indize propioak dituzten beste bilatzaile batzuen emaitzen agregatzaile gisa.

 Ezaugarriak 
2024 arte Kagik honako iturrien aitortza egiten zuen bere zerbitzuan: Google, Brave Search, Mojeek eta Yandex. Gero jada ez dio nondik elikatzen diren, baina Google hor dagoela esan izan da, eta hori egiteko ordaindu egiten duela Kagik.

Bilatzaileari esker, emaitzak kategoriaren arabera iragaz ditzake erabiltzaileak, lens (iragazki edo lupa, uler daiteke) esaten diotem ezaugarri batekin. Lens horiekin erabiltzaileak ezar ditzake bere filtro propioak sortzeko, parametro desberdinak ezarriz zehazki eztabaidak aurkitzeko, edo podcastak, edo beti PDF fitxategiak bilatzeko, edo erabiltzaileak hobesten dituen filtrazioa webgune txikiagoetako edukietan fokatzeko. 

Bilaketa-emaitzetan agertzen diren webguneaei alde edo kontrako botoak eman diezaizkio erabiltzaileak, baztertu edo blokeatu ere bai.  

Adimen artifiziala erabiltzen duten erantzun azkarreko funtzio batzuk ere badaude: URL jakin bat eman, eta haren laburpenak eskain ditzake tresnak, eta txat erako AA interfaze bat ere badu . Funtzio horiek hor egon arren, erabiltzaileek nabarmendu dute AAz sortutako emaitzak ezabatzeko aukera (eta publizitate agerpenak ere bai) ematen duela Kagik bilaketa arruntetan, eta horrek egiten duela ordaintzea probetxugarri: Googleren garai bateko emaitza garbien esperientzia ematen duela nabarmendu dute, AAren eta ordaindutako emaitzen interferentziarik gabe. 

Kagik erabiltzailearen interfazea pertsonalizatzeko aukera ematen du, CSS editore pertsonalizatua barne. 

Era berean Kagi Inc. enpresak Orion Browser izeneko nabigatzailea sortu du. Orion Kode irekira eramateko gogoa adierazi du Kagi enpresak, baina 2025 bitartean ez dute halakorik egin, bakarrik dabil MacOS eta iOS sistema eragleetan, baina iragarri dute Linuxerako ere funtzionatuko duela. Orion nabigatzailea Kagi bilatzailearekin erabiltzeko diseinatuta dago, baina erabiltzaileek beste bilatzaile erabiltzeko aukera dute.  

Bilartzailearen funtzio gehigarri Kagi Translate itzulpen automatikoko funtzioa da, Kaguiren beste funtzio gehienak ez bezala doan erabil daitekeena.

Kagik ez du iragarkirik edo babestutako bilaketa-emaitzarik, eta harpidetza zerbitzu batean oinarritzen da. Kagik 100 bilaketa doan egiteko aukera ematen die erabiltzaileei, eta honako harpidetza planak ondoren, 2025eko iraileko prezioetan: https://kagi.com/pricing

 Hilean 300 bilaketa egiteko aukera ematen duen bost dolarreko (5 $) hileko harpidetza.
 10 $ hileko, nahi adina bilaketa.
 25 $ hileko, bilaketa mugagabeak eta funtzionalitate berrietarako sarbide goiztiarra ahalbidetzen duen balioa. 

Kagik 50.000 bazkide inguru zituen harpidetuta 2025eko ekainaren 9an eta 845.200 bilaketa egin ziren egun horretan.

Guneak erabiltzaileen ekintzak ez dituela biltzen dio Kagi Inc-ek, hala nola bilaketak, nahiz eta erabilpen konfigurazioko aukera horiek zerbitzuaren funtsetako bat izan.https://www.theregister.com/2024/01/30/ai_is_changing_search/

2025ean, konpainiak pribatutasun aukerak indartu zituen, erabiltzaileei zehatz identifikatu gabe ordainttzeko aukera emanez. Tor sistemaren bitartez ere erabil daiteke 2025etik.

Web arakatzaile edo crawler propioa ere badute Kagi enpresakoek, Teclis izenekoa, zeina 'small web' (web txikia) esaten dioten emaitza propio era aukeratuen funtzio baterako edukia arakatzeko darabilten.

 Erreferentziak 

 Kanpo estekak 

Kategoria:Bilaketa motorrak